Diari Oficial de la Generalitat Valenciana


Sumari del DOGV 4691, del 13-02-2004 (2004/1348)

ORDE de 29 de gener de 2004, de la Conselleria de Sanitat, per la qual es regula el Pla Oncològic de la Comunitat Valenciana.
-----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2004/01/29/(1)/dof/vci/html**

### Dades del document

Número de DOGV
:   4691

Data del DOGV
:   13-02-2004

Secció del DOGV
:   I. DISPOSICIONS GENERALS

Número del document
:   2004/1348


Data del document
:   29-01-2004

Organisme emissor
:   Conselleria de Sanitat

Tipus de document
:   Ordre

Descriptors 

:   * programa d'actuació
    * càncer
    * medicina preventiva
    * sistema sanitari
    * legislació
    * investigació mèdica

ORDE de 29 de gener de 2004, de la Conselleria de Sanitat, per la qual es regula el Pla Oncològic de la Comunitat Valenciana. [2004/X1348]
  
El càncer és un dels principals problemes de salut de la Comunitat Valenciana, com es deduïx de diversos estudis epidemiològics i de les prioritats definides en el Pla de Salut.
  
L'abordatge d'un problema de salut tan complex com el càncer, sobre el qual augmenten cada dia el coneixement i les possibilitats d'intervenció, planteja nous reptes que exigixen una profunda posada al dia de les estratègies del sistema sanitari.
  
Per a respondre a estos reptes, la Conselleria de Sanitat ha elaborat un pla d'acció (Pla Oncològic de la Comunitat Valenciana), en sintonia amb les recomanacions de l'informe de l'Organització Mundial de la Salut sobre els programes nacionals de lluita contra el càncer, que orienta i definix la política sanitària contra el càncer en els pròxims anys, per part de l'administració sanitària de la Comunitat Valenciana.
  
El Pla Oncològic de la Comunitat Valenciana recull les prioritats d'acció de la Conselleria de Sanitat en el període 2002-2006 en els diferents àmbits: sistemes d'informació, prevenció primària, prevenció secundària, assistència sanitària, formació i investigació. Es tracta, per tant, de facilitar l'harmonització de tots els enfocaments, complementaris entre si, i escometre els determinants del càncer i les seues seqüeles, per a augmentar els anys viscuts sense incapacitat pels ciutadans de la Comunitat Valenciana.
  
El Pla Oncològic preveu, per al seu funcionament operatiu, que la Conselleria de Sanitat crearà una Oficina del Pla del Càncer, a fi de dur-ne a terme el seguiment, l'avaluació i la gestió eficaç. En compliment d'este objectiu es va crear l'Oficina del Pla del Càncer amb l'Orde de 14 d'abril del 2003, de la Conselleria de Sanitat (DOGV núm. 4.491, de 02.05.2003). El Pla també preveu la necessitat de constituir una Comissió Tècnica Assessora del Pla Oncològic de la Comunitat Valenciana.
  
A fi de regular el funcionament del Pla Oncològic, així com la creació de la Comissió Tècnica Assessora del Pla Oncològic de la Comunitat Valenciana i fent ús de les facultats que m'atorguen l'article 35.e) i l'article 71 de la Llei 5/1983, de 30 de desembre, de Govern Valencià, i la disposició final primera del Decret 87/1999,
  
ORDENE
  
Article 1
  
El Pla Oncològic de la Comunitat Valenciana establix com a principals línies de treball:
  
1. Sistemes d'informació oncològics.
  
2. Prevenció primària del càncer.
  
3. Prevenció secundària del càncer.
  
4. Proporcionar assistència multidisciplinària al pacient oncològic, integrar l'atenció sanitària i facilitar l'accessibilitat.
  
5. Atenció especial al xiquet: oncologia pediàtrica.
  
6. Potenciar la xarxa d'atencions pal·liatives: nou enfocament del concepte de qualitat de vida.
  
7. Participació de voluntariat i associacions.
  
8. Informació al pacient.
  
9. Formació.
  
10. Investigació.
  
Article 2
  
Per al funcionament del Pla Oncològic, a més de l'Oficina del Pla del Càncer les funcions de la qual estan regulades en l'Orde de 14 d'abril del 2003, es crea la Comissió Tècnica del Pla Oncològic i la figura de coordinador oncològic, amb la finalitat de proporcionar a la Conselleria de Sanitat l'assessorament tècnic necessari per al desenvolupament d'este pla, col·laborar en l'avaluació de les accions efectuades i proposar noves línies de treball.
  
Donada la complexitat i multidisciplinarietat del Pla Oncològic es constituiran grups de treball per a abordar els diferents aspectes previstos en el pla.
  
Article 3
  
La Comissió Tècnica del Pla Oncològic té la composició següent:
  
President/a: secretari autonòmic per a l'Agència Valenciana de Salut
  
Vicepresident/a: director general de Salut Pública
  
Coordinador/a oncològic
  
Cap de l'Oficina del Pla del Càncer que actuarà de secretari/ària de la comissió representant els servicis de la Conselleria de Sanitat:
  
- Un/a representant de la Direcció General de Salut Pública
  
- Un/a representant de la Direcció General d'Assistència Sanitària
  
- Un/a representant de la Direcció General d'Atenció al Pacient
  
- Un/a representant de la Direcció General d'Ordenació, Avaluació i Investigació Sanitària
  
Un/a representant o més de cada un dels grups de treball:
  
- Sistemes d'informació: un representant de registre de tumors o Sistema d'Informació Oncològic.
  
- Prevenció primària: un representant del programa de tabac i/o un expert en alimentació .
  
- Diagnòstic precoç: un representant que forme part de la Comissió del Programa de Prevenció de Càncer de Mama i coll uterí.
  
- Aspectes clínics i organitzatius de l'assistència: professionals sanitaris que participen en l'atenció oncològica.
  
- Investigació: professionals de grups d'investigació rellevants, un representant de l'EVES, un representant de les universitats.
  
- Humanització: associacions de malalts o familiars.
  
La comissió tècnica es podrà ampliar o modificar en funció de les necessitats identificades en cada moment.
  
Els membres de la comissió seran nomenats pel conseller de Sanitat.
  
Article 4
  
És competència de la comissió assessorar la Conselleria de Sanitat en el desplegament i aplicació del pla, específicament:
  
a) Assessorar i realitzar recomanacions sobre els problemes relacionats amb el càncer.
  
b) Valorar periòdicament el compliment de les activitats previstes en el pla i proposar-hi canvis segons les necessitats.
  
c) Integrar els informes elaborats pels diferents grups de treball i proposar la creació de grups per a abordar nous aspectes en el tema del càncer.
  
Article 5
  
La comissió tècnica es reunirà com a mínim dos vegades a l'any i sempre que siga citada pel president de la comissió.
  
Article 6
  
El coordinador oncològic del pla tindrà com a funcions específiques les següents:
  
a) la coordinació científica de les activitats
  
b) la relació amb les societats professionals
  
c) la relació, en els aspectes oncològics, amb altres estructures que porten a terme plans oncològics en l'Estat Espanyol i en altres països del nostre entorn.
  
Article 7
  
El Pla Oncològic es revisarà i actualitzarà, almenys, en períodes de quatre anys.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 29 de gener de 2004
  
El conseller de Sanitat,


Còpia Permalink ELI